b'\n_START_ARTICLE_\nSent Kitso ir Nevio transportas\n_START_PARAGRAPH_\nSent Kitso ir Nevio transportas\xc2\xa0\xe2\x80\x93 transporto infrastrukt\xc5\xabra ir priemon\xc4\x97s Karib\xc5\xb3 valstyb\xc4\x97je Sent Kitse ir Nevyje.\n_START_SECTION_\nGele\xc5\xbeinkeliai\n_START_PARAGRAPH_\nSent Kitse yra 58\xc2\xa0km ilgio siaurasis gele\xc5\xbeinkelis (762\xc2\xa0mm v\xc4\x97\xc5\xbe\xc4\x97), ratu supantis sal\xc4\x85. Seniau naudotas cukranendri\xc5\xb3 gabenimui \xc4\xaf Bastero cukraus fabrik\xc4\x85, dabar pritaikytas turistin\xc4\x97ms reikm\xc4\x97ms. Valdo bendrov\xc4\x97 St. Kitts Scenic Railway ir ve\xc5\xbea nuo Sendi Pointo \xc4\xaf Baster\xc4\x85.\n_START_SECTION_\nKeliai\n_START_PARAGRAPH_\n\xc5\xa0alyje yra ~320\xc2\xa0km automobili\xc5\xb3 keli\xc5\xb3. 1999\xc2\xa0m. i\xc5\xa1 j\xc5\xb3 136\xc2\xa0km buvo su gr\xc4\xafsta danga, 184\xc2\xa0km\xc2\xa0\xe2\x80\x93 be jos. Svarbiausi keliai eina ratu Sent Kitso ir Nevio salose. Smulkesni keliai skirti priva\xc5\xbeiavimui prie toliau nuo j\xc5\xabros esan\xc4\x8di\xc5\xb3 gyvenvie\xc4\x8di\xc5\xb3._NEWLINE_Eismas vyksta kairi\xc4\x85ja kelio puse. Greitis u\xc5\xbemiestyje\xc2\xa0\xe2\x80\x93 40 myli\xc5\xb3 per valand\xc4\x85, gyvenviet\xc4\x97se\xc2\xa0\xe2\x80\x93 25 mylios per valand\xc4\x85. Gyventojus aptarnauja priva\xc4\x8di\xc5\xb3 ve\xc5\xbe\xc4\x97j\xc5\xb3 valdomas mikroautobus\xc5\xb3 tinklas.\n_START_SECTION_\nVandens transportas\n_START_PARAGRAPH_\nPagrindiniai uostamies\xc4\x8diai, kur \xc5\xa1vartuojasi keltai, kruiziniai ir krovininiai laivai yra Basteras ir \xc4\x8carlstaunas. Sendi Point Taune ir Djep B\xc4\x97j Taune veikia j\xc5\xabr\xc5\xb3 kontrol\xc4\x97s laivyno postai. I\xc5\xa1 Pietry\xc4\x8di\xc5\xb3 pusiasalio Sent Kitse \xc4\xaf Nev\xc4\xaf kursuoja transportinis keltas. Kita kelto linija veikia i\xc5\xa1 Bastero.\n_START_SECTION_\nOro transportas\n_START_PARAGRAPH_\nAbejose salose yra po oro uost\xc4\x85: Sent Kitse\xc2\xa0\xe2\x80\x93 Robert L. Bradshaw tarptautinis oro uostas, Nevyje\xc2\xa0\xe2\x80\x93 Vance W. Amory tarptautinis oro uostas. I\xc5\xa1 j\xc5\xb3 vyksta skryd\xc5\xbeiai \xc4\xaf aplinkines salas, taip pat JAV miestus, London\xc4\x85.'